Madwar l-Ewropa, inkluż Malta, mhux qed ikun hemm nies ġodda fis-settur tal-agrikoltura. Bil-għan li jkun hemm forma ta' għajnuna finanzjarja u biex tagħti motivazzjoni ġdida, kien maqbul pakkett ta' fondi għal start-ups f'dan is-settur, inizjattiva li għaliha hemm allokati €4,300,000. Is-Sibt filgħodu is-Segretarji Parlamentari Ian Borg u Roderick Galdes ħabbru li dawk il-persuni li jixtiequ jibdew negozju fl-agrikoltura u għandhom inqas minn 41 sena, issa jistgħu jgawdu minn massimu ta' €70,000 f'fondi Ewropej. Kenneth Scicluna, il-Kap tal-Programm għall-Iżvilupp Rurali ta' Malta, spjega kif apparti l-età, iridu jkunu sodisfatti erba' kriterji: "li ma jkollox in-numru tal-VAT tar-razzett fuqek, li ma jkollokx l-art fuqek, jekk l-art tkunx irreġistrata mal-Jobs+ bħala bidwi u fil-każ ta' min għandu razzett bil-bhejjem, jekk il-liċenzja tar-razzett hijiex fuqu jew le". L-ewwel applikazzjonijiet se jibdew jintlaqgħu fl-4 t'April. Huwa stmat li mas-60 persuna se jibbenefikaw, filwaqt li dawk li jkun aċċettat il-pjan tan-negozju tagħhom, se jingħataw 80% tal-fondi mill-ewwel.